মেয়েকে ওড়িশা নিয়ে যেতে চান দুর্গাপুরে নির্যাতিতার বাবা, কী বললেন তিনি?

দুর্গাপুর: দুর্গাপুরে বেসরকারি মেডিক্যাল কলেজে নির্যাতনের শিকার ওড়িশার তরুণী। যা ঘিরে গোটা রাজ্যজুড়ে ব্যপক চাঞ্চল্য। এই ঘটনার পর ইতিমধ্যেই গ্রেফতার করা হয়েছে ৩ জনকে। বাকিদের খোঁজে এখনও তল্লাশি চলছে। তবে এবার দ্রুত পশ্চিমবঙ্গ থেকে নির্যাতিতা তরুণীকে ওড়িশায় নিয়ে যেতে চান তাঁর বাবা। তিনি জানিয়েছেন, এ বিষয়ে ওড়িশার মুখ্যমন্ত্রী মোহনচরণ মাঝি-র কাছে অনুরোধও করেছেন।

গত শুক্রবার রাতে এক সহপাঠীর সঙ্গে কলেজ ক্যাম্পাসের বাইরে বেরোতেই নির্যাতনের শিকার হন এক ছাত্রী। রাজ্যের মুখ্যমন্ত্রী মমতা বন্দ্যোপাধ্যায় দোষীদের বিরুদ্ধে কড়া পদক্ষেপের নির্দেশ দিয়েছেন। তবুও মেয়ের নিরাপত্তা নিয়ে আশঙ্কা কাটছে না তরুণীর বাবার। রবিবার তিনি বলেন, ‘মেয়ে এখনও হাঁটতে পারছে না, পুরোপুরি বেডরেস্টে রয়েছে। মুখ্যমন্ত্রী, ডিজি, এসপি, জেলা শাসক- সকলে আমাদের পাশে আছেন, বারবার খোঁজ নিচ্ছেন। তবুও আমি মুখ্যমন্ত্রীকে অনুরোধ করেছি, যাতে মেয়েকে এখান থেকে নিয়ে যাওয়ার ব্যবস্থা করা হয়।’ নির্যাতিতা তরুণীর বাবা জানিয়েছেন, তাঁর সঙ্গেও ফোনে কথা বলেছেন মুখ্যমন্ত্রী মোহনচরণ মাঝি। তিনি সব রকম ভাবে সাহায্যের আশ্বাস দিয়েছেন, বলে জানান তিনি।

আরও পড়ুন: দুর্গাপুর কাণ্ডে আসানসোল থানা ঘেরাও, বিক্ষোভ বিজেপি কর্মীদের

শনিবার ধর্ষণের খবর সামনে আসার পর থেকেই তুঙ্গে চর্চা। তিনজনকে ইতিমধ্যে গ্রেফতার করেছে পুলিশ। এবিষয়ে রবিবার মুখ খুললেন নির্যাতিতার বাবা। তাঁর কথায়, ‘ওড়িশার মুখ্যমন্ত্রীর কাছে অনুরোধ করেছি, যাতে মেয়েকে এখান থেকে ওড়িশায় নিয়ে যাওয়ার ব্যবস্থা করা হয়। এই জায়গার উপর থেকে ভরসা উঠে গিয়েছে। ওকে মেরেও ফেলতে পারে।’

দেখুন খবর: